Loopbaanverandering gedurende die middeljare - Solidariteit Wêreld LoopbaanSolidariteit Wêreld Loopbaan
Tuis › Artikels › Loopbaanverandering gedurende die middeljare
Loopbaanverandering gedurende die middeljare
Maandag | 02 September | 2019
Die jare stap aan, jy is in jou middeljare en nog nie oud genoeg om ledig by die huis te sit nie, maar jy is uitgekuier met die beroep wat jy lewenslank beoefen. Oorweeg jy 'n loopbaanverandering? So 'n skuif kan opwindend maar terselfdertyd skrikwekkend wees en heelwat uitdagings bied. Indien jy dit ernstig oorweeg, hou die volgende faktore en wenke in gedagte.
Meer as net passie
Om in 'n nuwe loopbaan suksesvol te wees, verg meer as net passie. Dit vereis ook sekere vaardighede, talent en harde werk. Is jy bereid en fisies in staat om nog hard te werk? Jy het dalk 'n passie vir iets, maar kan jy dit werklik goed doen? Is jy bereid om gesinstyd, jou droom om te reis en stokperdjies prys te gee om meer tyd aan jou nuwe loopbaan te bestee?
2. Jou finansiële posisie
Om 'n gevestigde loopbaan vir 'n nuwe een te verruil, gaan meestal gepaard met 'n verlaging in inkomste, hetsy jy vir 'n nuwe werkgewer gaan werk, of jou eie besigheid begin. Hierdie verandering gaan 'n groot impak op jou pensioen hê. Selfs al belê jy dit oordeelkundig, sal die opbrengs wanneer jy uittree heelwat minder wees. Jy gaan jou werkgewer se mediesefonds-subsidie verbeur en sal self verantwoordelik wees vir jou en jou gesin se volle mediese versekering. Het jy nog 'n huisverband? Het jy nog kinders op skool of universiteit wie se skoolfonds of studiegeld jy moet betaal? Moet jy weer studeer om jou vir 'n nuwe loopbaan voor te berei? Dit kan 'n groot duik in jou neseier maak. Bespreek jou finansiële situasie met 'n betroubare, bevoegde, professionele finansiële raadgewer.
3. Wat is jou motivering?
Wat is jou hoofrede(s) vir die oorweging van 'n loopbaanverandering? Is jy sielsongelukkig in jou huidige werksituasie omdat jy verveeld is, dit nie meer uitdagings bied nie, jy nie bevordering kry nie of weens kantoorpolitiek? Het dit 'n invloed op jou geestelike, emosionele of fisieke welstand? Die belofte van 'n nuwe werksomgewing en 'n groter salaris lyk moontlik baie aanloklik, maar elke beroep en elke werksituasie het sy negatiewe aspekte. Is jou motivering so sterk dat jy bereid sal wees om sekere opofferings te maak om hierdie droom na te jaag?
4. Die regte ouderdom
Vyftig plus word beskou as die beste tyd vir 'n loopbaanskuif. 'n Mens het nog hope energie en jou wysheid en werksondervinding sal jou 'n aanwins in jou nuwe werksomgewing maak. Vyftigplussers is ook nou emosioneel volwasse om die uitdagings van 'n nuwe werksituasie te bowe te kom.
Bekom soveel moontlik inligting
Gesels met mense in die bedryf wat jy beplan om te betree, bekom inligting oor die voor- en nadele van die spesifieke beroep en oorweeg selfs 'n 'internskap'. Reël inligtingsonderhoude met die bestuur van die tipe organisasies/besighede waar jy graag sal wil werk. Vra vrae soos: "Hoe sien u die toekoms van die bedryf?", "Watter professionele verenigings of publikasies oor die bedryf sal u aanbeveel?".
Opleiding en onderrig
Sommige beroepe vereis die minimum heropleiding of bykomende opleiding. Indien jy jou huidige vaardighede net so in 'n nuwe beroep kan toepas, is dit 'n bonus. Indien die beoogde nuwe loopbaan nuwe vaardighede vereis, sal jy moontlik weer moet gaan studeer, of kursusse moet volg om hierdie nuwe kennis en vaardighede te bemeester. Daar mag dalk kortkursusse wees wat jy kan volg, of jy kan deur indiensopleiding en kursusse wat die maatskappy aanbied, die nodige kennis en vaardighede verwerf. Bykomende opleiding gaan van jou gesins- en ontspanningstyd in beslag neem, asook ander opofferings soos finansies vereis. Sien jy kans daarvoor?
Jou gesin se ondersteuning
Om so groot stap te neem en suksesvol te wees, het jy jou gesin se volle ondersteuning nodig. Hulle sal ook opofferings moet maak – minder geld vir luukshede en geen of minder vakansies en gesinstyd. Maak seker dat hulle jou sal ondersteun.
Wanneer jy 'n nuwe loopbaan begin, sal jy dalk eers na 'n paar jaar vir 'n hoër pos in die maatskappy kan aansoek doen. Indien jy 'n entrepreneur wil word, mag dit jare neem om jou nuwe besigheid te vestig. Hoe vinnig wil jy vorder? Of hoe lank is jy bereid om te werk vir sukses? Dit sal dalk afhang van hoe lank jy nog kan of wil werk voor jy moet (of wil) aftree.
9. 'n Gebeurlikheidsplan
Selfs met 'n deeglik uitgewerkte sakeplan (as jy jou eie besigheid begin) of die versekering van jou nuwe werkgewer, kan enigiets voorval. Indien dinge verkeerd loop, sal jy kan teruggaan na jou vorige beroep? Indien jy jou eie besigheid begin, sal jy dit kan verkoop as jy nie jou doelwitte bereik nie? Maak seker jy het 'n weldeurdagte gebeurlikheidsplan.
msn. https://www.msn.com/en-us/money/careersandeducation/how-to-make-a-midlife-career-change/ar-BBUKYMU